projecte-aina/catalan_government_crawling huggingface dataset:
El Voluntariat per la llengua (VxL), un programa per practicar català a través de la conversa, ha creat 100.000 parelles lingüístiques formades per un voluntari, que parla català fluidament, i un aprenent, que en té coneixements bàsics i vol adquirir fluïdesa.
Una experiència molt enriquidora que no et pots perdre!
El Programa Voluntariat per la llengua VxL va néixer l'any 2003, creat per practicar català a través de la conversa i dirigit per la Direcció General de Política Lingüística.
Es gestiona territorialment a través del Consorci per a la Normalització Lingüística, amb un gran èxit de participants.
Per tal d'incrementar la participació de la gent jove, els professionals de joventut de les Oficines Joves i dels Punts d'Informació juvenil col·laboren amb els dinamitzadors del programa VxL, a través d'una xarxa de coordinació territorial, organitzant conjuntament trobades, formacions, difusió de materials divulgatius, campanyes, xerrades, intercanvis lingüístics, punts d'informació i/o d'inscripció del VxL... i en la formació de noves parelles lingüístiques juvenils.
Parelles lingüístiques juvenils
El programa VxL es basa en la creació de parelles lingüístiques formades per un voluntari, que parla català fluidament, i un aprenent que en té coneixements bàsics i vol adquirir fluïdesa.
L'objectiu és facilitar que l'aprenent pugui practicar en situacions de la vida quotidiana, de forma relaxada, de manera que li sigui més fàcil decidir-se a parlar el català habitualment.
D'altra banda, el programa promou entre les persones catalanoparlants la idea que no cal canviar de llengua per acollir millor les persones que arriben a Catalunya.
Des de la creació de programa fins ara, s'han creat 100.000 parelles.
Arran de la col·laboració entre els professionals de joventut i els dinamitzadors del Programa, aquest any 2016 s'han creat les primeres p arelles lingüístiques juvenils.
El passat mes de juliol es va formar la primera parella de Voluntariat per la llengua juvenil, formada per l'Ana Belén, de 19 anys, nascuda al Paraguai i veïna de Vallirana i l'Andrea, vallinerenca de 16 anys.
En aquest cas el contacte es va produir en un casal de joves del municipi.
Aquestes trobades, a més, faciliten els intercanvis culturals i, per tant, l'arrelament i la convivència.
Si vols participar en el Programa VxL, pots adreçar-te a la teva Oficina Jove o al Punt d'Informació Juvenil més proper, on t'informaran.
La Comissió Europea et convida a mirar cap al futur de la xarxa global des d'una perspectiva àmplia i inclusiva.
Avui dia Internet és la base de la major part de l'activitat socioeconòmica del mon, configurant el comportament de l'economia i de la societat en general, tendència que va a més i sembla ser que de manera irreversible.
La propera generació d'Internet disposarà d'encara més serveis, coneixements i possibilitats de participació i interacció gràcies a la xarxa global.
Tot i que Internet crea oportunitats il·limitades d'accés a la informació, a l'entreteniment i a eines que ens faciliten la feina en la nostra vida quotidiana, la xarxa podria oferir encara més a la nostra societat, millors serveis i possibilitats d'una major implicació i participació ciutadana.
En aquest sentit, la Comissió Europea ha posat en marxa la iniciativa Next Generation Internet perquè mirem cap al futur de la xarxa global d'una manera àmplia i que resulti inclusiva, per configurar una Internet del futur com a plataforma oberta, interoperable, basada en dades i centrada en l'usuari.
La iniciativa Next Generation Internet, implementada aquesta tardor, inclou el següent:
- Un primer pas: una consulta oberta, entre el 9 de novembre de 2016 i el 9 de gener de 2017, per conèixer què és allò que la ciutadania espera de la futura Internet.
- Una plataforma en línia on els participants podran accedir i comentar documentació sobre el tema i aprofundir en aspectes rellevants.
On, a més, es bolcaran les discussions sobre aquells temes que hagin sorgit amb més força i interès en la consulta oberta.
Al gener de 2017 es publicarà un informe amb els resultats de la consulta.
- Una convocatòria d'accions de suport en el marc del programa de recerca Horitzó 2020 de la Unió Europea, al llarg del mes de desembre de 2017, per identificar els temes específics objecte de recerca i crear un ecosistema d'agents rellevants entre la comunitat científica i de negoci, start-ups tecnològiques, societat civil i altres parts interessades.
- Tallers específics per compartir l'aprofundiment dels experts i construir coneixement i credibilitat.
L'objectiu de la consulta i els tallers és aconseguir futurs investigadors d'internet i innovadors arreu d'Europa i més enllà.
La iniciativa Next Generation Internet té un abast ampli: enfocar oportunitats tecnològiques a partir de l'avenç en diferents àmbits de recerca, i estendre les noves arquitectures de xarxa i infraestructures de software a nous conceptes en serveis i aplicacions.
La societat civil catalana endega la campanya "Casa nostra, casa vostra" per donar resposta al desplaçament forçat de persones més gran des de la II Guerra Mundial.
Davant l'incompliment dels compromisos adquirits per la majoria d'estats europeus i la passivitat i falta de contundència per gestionar l'acolliment de persones refugiades, la campanya "Casa nostra, casa vostra" fa una crida a la mobilització a la ciutadania catalana mitjançant la signatura d'un manifest.
La signatura del manifest vol encoratjar les institucions catalanes a emprendre ja accions concretes per impulsar l'acollida de les persones refugiades.
A banda del manifest, fins a mitjans de febrer de 2017, hi ha programades diverses activitats que culminaran amb un concert al Palau Sant Jordi de Barcelona i una manifestació.
Tota la campanya es podrà seguir al web www.casanostracasavostra.cat i a les xarxes socials Facebook, Twitter i Instagram amb el nom d'usuari i l'etiqueta,
El moviment "Casa nostra, casa vostra" neix d'un gran grup de persones independents que van conèixer sobre el terreny la realitat dels camps de refugiats de la frontera de Grècia amb Macedònia, al qual s'hi han afegit la societat civil, entitats, oenagés i empreses culturals.
S'ha posat en marxa una nova modalitat del Programa del Voluntariat per la Llengua: el VxL virtual.
Ara podràs practicar el català o ajudar a practicar-lo a través de la conversa per mitjà d'aplicacions de videoconferència des de qualsevol lloc del món.
El VxL virtual té per objectiu crear parelles lingüístiques formades per un voluntari que parla català habitualment i un aprenent que en té coneixements bàsics, que es comprometen a conversar per videoconferència una hora a la setmana, durant 10 setmanes.
Les parelles lingüístiques es formen a partir de la disponibilitat horària i les preferències del voluntari i de l'aprenent.
El programa VxL t'ofereix el suport d'un dinamitzador/a des d'un centre de normalització lingüística que buscarà una persona d'acord amb la teva disponibilitat horària i preferències; t'hi posarà en contacte; t'orientarà perquè treguis el màxim profit a les teves trobades, i atendrà les teves consultes o suggeriments.
Per participar-hi com a voluntari, per ajudar una altra persona a practicar el català, o com a aprenent, per practicar la llengua, cal inscriure's al programa http://vxl.cat/participa-hi indicant l'opció escollida entre la modalitat virtual, la presencial o ambdues.
Primera campanya de la Generalitat de Catalunya per impulsar la reforma horària.
La reforma horària proposa una sèrie de canvis en els nostres hàbits i horaris quotidians per tal d'aconseguir incrementar el nostre temps lliure per a millorar en salut i qualitat de vida.
Més temps per estar amb la família i els amics, practicar esport, gaudir de la cultura o simplement descansar.
Uns horaris més racionals, més humans.
Aquests canvis passarien per compactar els horaris laborals, avançant l'hora dels àpats i del descans, i per facilitar una major flexibilitat en els horaris d'entrada i sortida.
Al mateix temps, la reforma horària igualaria els nostres horaris i costums als de la resta de països del món, sobre tot els europeus.
Per a posar en marxa aquesta revolució, caldrà primer superar el gran repte de posar d'acord a les administracions catalanes, el sector privat (empreses, comerços), el sector educatiu, la ciutadania...
A l'horitzó, una data: setembre de 2018.
En el web oficial de la campanya pots informar-te dels avantatges d'aquesta iniciativa, així com participar i dir la teva en el marc del procés participatiu obert al Parlament i al Govern de la Generalitat.
Tanmateix, podràs anar coneixent totes les institucions, organitzacions, empreses, etc. que es van adherint a la iniciativa.
La reforma horària és una iniciativa ciutadana independent de qualsevol organització, formada per un grup divers de persones expertes unides per l'objectiu d'impulsar aquesta reforma.
Aquest grup de persones formen part del Consell Assessor de la Reforma Horària (CARH), òrgan adscrit al Departament de la Presidència que té com a finalitat assessorar el Govern en relació amb les polítiques i actuacions que tinguin incidència sobre l'organització i ús del temps de vida quotidiana, per avançar en la implantació d'uns horaris més racionals per als ciutadans, empreses i institucions.
Aquest programa et dóna l'oportunitat de formar-te en tecnologies i competències transversals per poder treballar en el sector de les TIC, sigui quin sigui el teu currículum acadèmic.
Si encara no has pres la decisió de com vols que sigui el teu futur o vols reorientar la teva carrera professional, pren nota.
Poc a poc, hi ha professions que estan deixant de ser demandades, altres estan desapareixent i sorgeixen de noves.
El món de les TIC és un dels principals generadors d'ofertes de treball i de noves professions.
FIT4JOBS proposa un pla de formació adreçat a joves entre 18 i 30 anys que tindrà una durada de 13 setmanes i que et proporcionarà els coneixements bàsics per començar a treballar.
Un cop finalitzada la formació, tindràs la possibilitat d'incorporar-te en una de les empreses líders en el sector de les noves tecnologies.
S'ha organitzat una sessió informativa per a tots aquells/elles interessats en ampliar aquesta informació i/o inscriure-us al procés de selecció, que tindrà lloc el dia 21 d'abril a la sala d'actes de la Facultat d'Economia i Empresa de la UB (Av.
Amb motiu dels dies de dol decretats pel crim succeït a l'Institut Joan Fuster de Barcelona, la sessió informativa del projecte europeu Fit4jobs que havia de tenir lloc dimarts 21 d'abril ha estat ajornada.
Finalment La sessió informativa sobre Fit4jobs tindrà lloc el 28 d'abril.
FIT4JOBS és un projecte europeu amb el suport i el cofinançament de la Comissió Europea.
Torna el concurs fotogràfic sobre patrimoni natural Wiki Loves Earth després de l'èxit de la primera edició amb més de 5.300 fotografies rebudes.
Com a primer objectiu el concurs té la intenció de documentar i mostrar la diversitat natural i conscienciar sobre els problemes mediambientals.
El segon objectiu vol augmentar els continguts de la Viquipèdia sobre els elements del patrimoni natural català, prioritzant enguany aquells paratges que encara no tenen fotografia en aquesta enciclopèdia de contingut lliure.
Part de les imatges també s'inclouran al web del Sistema d'Espais Protegits de Catalunya.
El ventall d'indrets a fotografiar és ben ampli: espais naturals protegits, espais d'interès geològic i jaciments paleontològics, zones humides, cims emblemàtics, arbres monumentals i arbres destacats, i platges.
El tercer objectiu convida a col·laborar i compartir el coneixement, en aquest cas, imatges gràfiques.
Totes les fotos se cediran sota les condicions d'una llicència lliure.
Recomanem la llicència Reconeixement i Compartir Igual 3.0 de Creative Commons, CC-BY-SA-3.0 (estaran disponibles per a la Viquipèdia respectant l'autoria).
En el marc de la versió catalana d'aquest concurs, que també és d'àmbit internacional, hi ha diverses categories de premis, tots ells amb un clar segell ecoturístic.
Les fotografies han de ser d'alta qualitat però no cal que hagin estat realitzades durant l'any 2015.
El termini de presentació de les imatges finalitza el 31 de maig de 2015.
El concurs està organitzat pel Departament de Territori i Sostenibilitat, a través de la Secretaria de Medi Ambient i Sostenibilitat, i Amical Wikimedia.
Demostra quant t'estimes el planeta terra tot disfrutant d'una de les teves afeccions: la fotografia.
Tot coincidint amb la Setmana dels horaris els albergs de la Xanascat "europeïtzen" els seus horaris seguint les recomanacions de la Iniciativa per a la Reforma Horària.
Aquesta és una de les primeres iniciatives que es duran a terme a Catalunya per tal d'adaptar els horaris i els ritmes vitals de la majoria de països europeus.
L'objectiu d'aquesta mesura és millorar la sostenibilitat i la productivitat de les institucions i les empreses al mateix temps que millorar la qualitat de vida de la ciutadania.
Entre les modificacions que s'introduiran en aquests 20 albergs gestionats per l'Agència Catalana de la Joventut dependents del Departament de Benestar Social i Família, hi ha les següents:
Altres accions en aquesta mateixa direcció que afectaran a tots els albergs de la Xarxa Nacional d'Albergs Socials de Catalunya (Xanascat) són:
La Direcció General de Joventut i la plataforma Iniciativa per a la Reforma Horària també han arribat a un acord per a l'elaboració d'uns materials que ajudin a promoure i implementar la reforma horària en les activitats d'educació en el lleure que organitzen tant les entitats juvenils de base associativa com les empreses del sector.
Les previsions són iniciar la campanya el curs 2015-2016.
La Direcció General de Joventut cerca la complicitat del món associatiu i de les empreses del sector al consider-los protagonistes molt importants per tal d'impulsar aquest canvi de xip en els nostres horaris.
I si t'oferissin viure ara el teu futur?
I si poguessis preveure què et passarà demà passat?
I si tinguessis l'opció d'evitar errors futurs?
Amb el joc social Eu_Go!, descobriràs les oportunitats que t'ofereix la UE per estudiar, formar-te professionalment, treballar i emprendre arreu d'Europa.
La Representació de la Comissió Europea a Barcelona ha llançat EU_Go!, un joc social que dóna a conèixer les opcions de mobilitat pels joves en qüestions d'educació, formació i treball.
Per jugar-hi pots fer servir el teu perfil de Facebook per crear un personatge que haurà de viatjar per tot Europa i anar adquirint coneixements i habilitats indispensables per incorporar-te al mercat laboral.
El joc està disponible tant per ordinador com l'aplicació per tauleta o mòbil.
L'objectiu final del joc és crear la teva pròpia empresa o aconseguir una feina en un dels projectes en marxa.
Per aconseguir-ho caldrà fer créixer el teu personatge a nivell personal, aprenent llengües, estudiant i treballant en diferents ciutats europees.
El temps de lleure també ajudarà a assolir l'objectiu final.
El teu personatge s'haurà de divertir, relacionar-se i integrar-se en la vida social de la ciutat on estigui.
A mesura que el personatge vagi interactuant amb d'altres jugadors, anirà evolucionant i creixerà com a persona.
El teu personatge podrà viatjar des de Barcelona i Madrid a diferents capitals europees de la Unió Europea (París, Brussel·les, Londres, Berlín, Copenhagen, Riga, Praga i Zagreb).
En aquestes ciutats l'avatar podrà estudiar fins a 8 llengües europees diferents i s'haurà de matricular en estudis de grau, postgrau, màster o doctorat per anar guanyant crèdits ECTS.
També podrà participar en programes de voluntariat, fer un Erasmus, visitar els centres de la xarxa d'ocupació EURES i participar en una empresa o en un projecte emprenedor.
L'avatar també tindrà temps per a l'oci, podrà decidir si vol viure sol o compartir pis, fer-se càrrec de les tasques domèstiques i interactuar amb altres jugadors en espais d'oci com bars, discoteques o parcs.
Mentre jugues, trobaràs la Mina, un personatge que t'anirà guiant a través del joc, et plantejarà reptes i missions i t'anirà explicant els programes europeus que el teu personatge té a l'abast, les oportunitats per estudiar, formar-te i treballar a la UE, i que alhora també pots aprofitar tu en la vida real.
Aquest joc és una bona oportunitat per conèixer de primera mà tota l'oferta que la Unió Europea posa al teu abast per créixer com a persona i construir un futur professional i educatiu.
Mitjançant els instruments, els programes i les facilitats que el joc reprodueix en l'entorn virtual podràs tenir una visió global de les oportunitats reals que tens per modelar el teu futur dins de la UE.
Viu un cap de setmana de bruixes, foc, espectacles, correfocs, actuacions musicals i teatrals i esoterisme!
Del 28 al 30 d'agost, la festa de l'Aquelarre de Cervera et convida a gaudir de nits plenes de màgia pels carrers medievals de la vila.
Del 28 al 30 d'agost, els carrers del casc antic de Cervera s'omplen de festa i diversió.
Tres dies, tres nits, milers de visitants i espectacles perquè gaudeixis d'una festa plena de misteri i propostes lúdiques per a grans i petits, veïns i forans.
Correfocs, teatre, representacions, esoterisme, música, màgia...
La festa de l'Aquelarre de Cervera es va celebrar per primer cop l'any 1978.
Des de llavors, ha anat evolucionant any rere any, incorporant nous actes i espectacles, que cada cop sorprenen més els assistents.
La Fira del Gran Boc, el Ball de la Polla, la cercavila o el petit Aquelarret són diferents activitats d'una festa que s'inicia la nit el divendres 28 d'agost amb el correfoc a càrrec dels Diables de Cervera "Carranquers" i el Drac de Cervera "Lo Carranco Bilandó"
La festa continua fins a les quatre de la matinada, quan apareix en escena el Mascle Cabró amb el ball de diables que els portarà al mateix infern.
Tot finalitza amb l'acte final de l'Escorreguda, que consisteix en un gran fogueral que acaba de cremar-ho tot.
Més de 25.000 visitants van gaudir de l'edició del 2014 amb un programa ple d'espectacles i activitats.
Durant tres dies i les seves nits, van passejar pel casc medieval de la ciutat, entre els que destaca el Carreró de les Bruixes.
T'apuntes a un cap de setmana ple de màgia, foc i festa?
Anima't a fer un viatge al passat medieval català.
Si estudies a una universitat o a una escola de negocis i t'interessa el món de l'economia social i de les cooperatives, ara tens l'oportunitat de fer pràctiques professionals de la mà d'aracoop.
En què consisteixen les pràctiques?
El programa de pràctiques impulsat per aracoop compta amb la col·laboració de 12 universitats catalanes i té l'objectiu d'enfortir el vincle entre les empreses d'economia social i cooperativa i el món universitari.
A través de l'estada en una empresa, els universitaris podeu conèixer de primera mà com funciona el model cooperatiu.
Les empreses, per la seva banda, enriqueixen els seus projectes amb els vostres coneixements i es comprometen a formar-vos.
Si participeu en aquesta iniciativa establireu una relació amb l'empresa mitjançant un conveni de cooperació universitària.
No es tracta d'una relació laboral, el conveni és només acadèmic i de formació i es pot ampliar o resoldre en qualsevol moment.
Conjuntament amb la universitat, l'empresa pacta el vostre pla de treball i la durada de les pràctiques.
Depenent de la universitat, les pràctiques no poden superar les 700 o 900 hores, i la contraprestació econòmica és opcional, tot i que es recomana a les empreses que la facin efectiva per contribuir a compensar tot el que vosaltres heu aportat mentre heu fet les pràctiques.
Les sol·licituds es poden fer arribar fins al dia 4 d'octubre enviant un correu electrònic a [EMAIL]
Caldrà adjuntar el CV, especificar els àmbits prioritaris en els que es volen realitzar les pràctiques, i la durada i terminis estimats.
aracoop és un programa marc de cooperació público-privada, promogut pel Departament d'Empresa i Ocupació que, amb la participació de la Confederació i les Federacions de cooperatives i amb la col·laboració de més de 80 institucions públiques i privades, posa en valor l'economia social i cooperativa com a model empresarial estratègic i transformador de realitats socials.
L'economia social és el sector de l'economia que està entre el sector privat i de negocis, per una banda, i el sector públic i social, per l'altra.
Inclou cooperatives, societats laborals, mutualitats, centres especials d'ocupació, empreses d'inserció, confraries de pescadors, associacions i fundacions.
El principis que regeixen l'economia social són aquests:
- Preeminència de les persones i del fi social sobre el capital, és a dir, la presa de decisions es regeix en funció de les persones i de les seves aportacions de treball i no pas en relació a les aportacions de capital que hagin fet
- Aplicació dels resultats obtinguts de l'activitat econòmica al fi social que regeix l'entitat, ja sigui mitjançant la feina aportada o l'activitat realitzada pels socis i sòcies
- Promoció de la solidaritat interna i amb la societat que afavoreixi el compromís amb el desenvolupament local, la igualtat d'oportunitats entre homes i dones, la cohesió social, la inserció de persones en risc d'exclusió social o la sostenibilitat, entre d'altres
- La independència respecte als poders públics
Estudiants i empreses, animeu-vos a participar d'aquesta iniciativa!
T'animes a conèixer l'antic ofici de carboner?
Apunta't a la festa de la Carbonera i descobreix tots els detalls d'una antiga tradició catalana.
Un esdeveniment força singular del que pots gaudir de l'1 al 29 d'octubre.
T'agraden les festes que rememoren antics oficis?
De l'1 al 29 d'octubre pots fer un viatge en el temps per conèixer com els nostres avantpassats feien el carbó.
L'Ajuntament de Forallac i l'associació cultural El Cau dels Pins organitzen un any més la festa de la Carbonera.
Amb un caire lúdic però també pedagògic i etnològic, aquesta festivitat es va crear el 1993 per iniciativa de l'associació Amics de les Gavarres amb la idea de rememorar l'antic ofici de fer el carbó.
Conservar el patrimoni del massís de Les Gavarres i que la gent pugui conèixer de primera mà l'elaboració del carbó vegetal, tal com es feia abans de deixar de ser una energia rendible.
El procés s'inicia amb el muntatge de la pila l'1 d'octubre.
Per seguir amb la tradició, el carboner encén la pila el dia 12 d'octubre a les 10 del matí amb mètodes primitius.
A partir d'aquesta data s'hi està dia i nit per controlar el procés de creació del carbó, el fum i la combustió.
Finalment, es recull el carbó el dia 29 d'octubre al matí.
Paral·lelament a aquest procés s'hi s'organitzen diversos actes per difondre el patrimoni natural, cultural i humà del massís de les Gavarres.
Informació sobre la festa d'enguany i els actes complementaris
Vídeo resum de la festa de la Carbonera elaborat per l'Ajuntament de Forallac.